Author: CPHR
Last saved by: agenda0

Predkladacia správa 

Vládou schválený Audit súladu činností a financovania orgánov ústrednej štátnej správy a organizácií v ich pôsobnosti (uznesenie vlády SR č. 694/2000) uložil vedúcemu ÚV SR a ministerke financií, ktorým odporučil spolupracovať s predsedom NKÚ SR, v bode C.34 v spolupráci s podpredsedom vlády pre ekonomiku predložiť na rokovanie vlády koncepciu zabezpečenia výkonnostných auditov v súlade s dokumentom Audit, ktorá umožní začiatok výkonnostných auditov od 1. 6. 2001. 

Predkladaná koncepcia upravuje spôsob realizácie výkonnostných auditov v podmienkach SR ako kontroly efektívnosti Úradom vlády SR v súlade so zákonom č. 10/1996 Z.z. o kontrole v štátnej správe. Realizácia kontroly efektívnosti podľa zákona č. 10/1996 Z.z. v súčasnom platnom znení je dočasné a jeho pripravovanou novelizáciou (uznesenie vlády SR č. 456 z 23. 5. 2001 k návrhu zákona o finančnej kontrole a vnútornom audite a o zmene a doplnení niektorých zákonov uložilo vedúcemu ÚV SR a podpredsedovi vlády pre ekonomiku v bode C.1 predložiť na rokovanie vlády SR novelu zákona č. 10/1996 Z.z. do 15. 8. 2001) bude komplexne upravený výkon kontroly efektívnosti ako osobitný druh kontrolnej činnosti, ktorý bude vykonávať ÚV SR vo vzťahu k ostatným orgánom štátnej správy. Na Slovensku bude mať realizácia kontroly efektívnosti ÚV SR významné opodstatnenie pri pokračujúcej reforme štátnej správy.  Uskutočnenie reformy si vyžaduje kvalitnú analytickú kapacitu v rámci exekutívy, ktorá bude schopná v rámci realizácie kontroly efektívnosti poskytovať exekutíve aj spätnú väzbu a monitoring priebehu reforiem. Okrem toho, zapojenie jednotky kontroly efektívnosti na ÚV SR si bude vyžadovať aj audit štátnej správy a realizácia úloh ním uložených v uznesení vlády č. 694/2000. 

Pre dosiahnutie dlhodobých efektov na kvalitu štátnej správy je potrebné zabezpečiť pravidelnosť a systémovosť realizácie kontroly efektívnosti a jej podrobnosť a konkrétnosť. Realizácia kontroly efektívnosti prispieva k zefektívneniu fungovania štátnej správy, keďže umožňuje účinnú kontrolu a možnosť merať efektívnosť inštitúcií, pracovníkov a všeobecne využívania štátnych prostriedkov. V rámci týchto aktivít pôjde najmä o skúmanie efektívnosti použitia finančných, ľudských a materiálnych zdrojov v príslušných organizáciách, o určenie, do akej miery sa využívaním daných zdrojov plnili stanovené ciele organizácií a porovnávanie výstupov s použitými zdrojmi. Podobnú činnosť umožňuje Najvyššiemu kontrolnému úradu SR realizovať Zákon č. 39/1993 Z.z. o NKÚ SR v znení zákona č. 458/2000 Z.z. Navrhovaná koncepcia sa nezaoberá realizáciou tejto činnosti na Najvyššom kontrolnom úrade SR.